作者:杜甫
標題:哭王彭州掄
內容:執友驚淪沒，斯人已寂寥。新文生沈謝，異骨降松喬。北部初高選，東堂早見招。蛟龍纏倚劍，鸞鳳夾吹簫。曆職漢庭久，中年胡馬驕。兵戈闇兩觀，寵辱事三朝。蜀路江幹窄，彭門地裡遙。解龜生碧草，諫獵阻清霄。頃壯戎麾出，叨陪幕府要。將軍臨氣候，猛士塞風飆。井漏泉誰汲，烽疏火不燒。前籌自多暇，隱幾接終朝。翠石俄雙表，寒松竟後凋。贈詩焉敢墜，染翰欲無聊。再哭經過罷，離魂去住銷。之官方玉折，寄葬與萍漂。曠望渥窪道，霏微河漢橋。夫人先即世，令子各清標。巫峽長雲雨，秦城近鬥杓。馮唐毛髮白，歸興日蕭蕭。